CELEX: 62018TN0592
Language: lv
Date: 2018-09-28 00:00:00
Title: Lieta T-592/18: Prasība, kas celta 2018. gada 28. septembrī – Wywiał-Prząda/Komisija

26.11.2018   
            
            
               LV
            
            
               Eiropas Savienības Oficiālais Vēstnesis
            
            
               C 427/98
            
         
      Prasība, kas celta 2018. gada 28. septembrī – Wywiał-Prząda/Komisija
      (Lieta T-592/18)
      (2018/C 427/129)
      Tiesvedības valoda – franču
      
         Lietas dalībnieki
      
      
         Prasītāja: Katarzyna Wywiał-Prząda (Wezembeek-Oppem, Beļģija) (pārstāvji: S. Orlandi un T. Martin, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      atzīt un nospriest, ka
      
                  —
               
               
                  tiek atcelts 2017. gada 23. novembra lēmums, ar kuru prasītājai ir atteikts ekspatriācijas pabalsts;
               
            
                  —
               
               
                  Eiropas Komisija atlīdzina tiesāšanās izdevumus.
               
            
         Pamati un galvenie argumenti
      
      Prasības pamatojumam prasītāja izvirza divus pamatus.
      
                  1.
               
               
                  Pirmais pamats, kas tiek izvirzīts kā galvenais, ir atvedināts no Eiropas Savienības Civildienesta noteikumu VII pielikuma 4. panta 1. punkta a) apakšpunkta pārkāpuma atbilstoši tā interpretācijai 2007. gada 21. jūnija spriedumā Komisija/Hosman-Chevalier (C-424/05 P, EU:C:2007:367), jo laikposms, kurā viņa atsauces periodā Beļģijā dzīvoja diplomātiskajā statusā, ir pielīdzināms apstākļiem, kuri rodas “darba rezultātā, kas veikts kādas citas valsts vai kādas starptautiskās organizācijas labā”.
               
            
                  2.
               
               
                  Otrais pamats, kas tiek izvirzīts pakārtoti, ja šo periodu nevarēs neitralizēt, ir atvedināts no Eiropas Savienības Civildienesta noteikumu VII pielikuma 4. panta 1. punkta a) apakšpunkta pārkāpuma, jo jebkurā gadījumā būtu jāuzskata, ka viņai atsauces periodā nav bijusi vēlme savai klātbūtnei Beļģijā, kas ir nesaraujami saistīta ar viņas vīra diplomātisko misiju, piešķirt pastāvīgās dzīvesvietas jēdzienam raksturīgo stabilitātes iezīmi.